COOPERAREA UNIUNII EUROPENE CU ORGANIZAŢIA NAŢIUNILOR UNITE ÎN MATERIA ASIGURĂRII PĂCII ŞI SECURITĂŢII INTERNAŢIONALE


ABSTRACT
Ce roluri trebuie să joace UE în raport cu diferitele organizaţii internaţionale, precum ONU, în cadrul sistemului securităţii globale? Care sunt relaţiile statornicite, în acest demers complex şi responsabil, între UE şi ONU?

Analiştii europeni constată o creştere recentă a rolului Uniunii Europene în promovarea securităţii globale. Sunt interesante de descifrat mecanismele privind determinarea UE în a subscrie şi contribui cu forţe proprii la obiectivele păcii şi securităţii internaţionale promovate de ONU, în condiţiile schimbărilor dramatice intervenite pe scena politică, datorate avansului impetuos al mondializării.

Ce dezvoltare dă UE punctelor esenţiale şi priorităţilor asupra cărora îşi focalizează atenţia strategiile sale, în eforturile comune cu ONU, de combatere a gravelor riscuri şi ameninţări actuale şi viitoare? Care este nivelul cooperării Uniunii Europene cu ONU în domeniul gestiunii crizelor?

Acestor întrebări, şi nu numai, încercăm să le găsim răspuns în paginile următoare.

CUPRINS
I. UNIUNEA EUROPEANĂ ŞI ONU
3
Consecinţele intrării în vigoare a Tratatului de la Lisabona în raporturile Uniunii Europene cu Naţiunile Unite
4
Consecinţele Tratatului de la Lisabona asupra reprezentării UE la ONU
4
Coordonarea
6
II. COOPERAREA DINTRE ONU ŞI UE ÎN MATERIA ASIGURĂRII PĂCII ŞI SECURITĂŢII INTERNAŢIONALE
7
Cadrul legal la nivelul ONU
8
Cadrul legal la nivelul UE
9
11Evoluţia raporturilor UE-ONU


22Concluzii




I. UNIUNEA EUROPEANĂ ŞI ONU

Uniunea Europeană este larg implicată pe lângă ONU.
În plan financiar, Uniunea Europeană contribuie, prin statele membre, în proporţie de 40% la bugetul ONU. Uniunea Europeană contribuie cu 44% la resursele PNUD
 şi cu 80% la fondul de menţinere a păcii.

Uniunea Europeană este de asemenea implicată pe lângă Naţiunile Unite în gestionarea crizelor prin lansarea mai multor operaţiuni civile şi militare ale UE şi sub mandatul Consiliului de Securitate ONU. 
Astfel, mai multe misiuni ale Uniunii Europene sunt trimise alături de misiunile ONU. 
În Afganistan, operaţiunea EUPOL lucrează împreună cu misiunea de asistenţă a Naţiunilor Unite pentru stabilizarea ţării. 
În Republica Democrată Congo, misiunile EUSEC RDC şi EUPOL RDC se înscriu în completarea activităţii MONUC
. 
În Guinea Bissau, misiunea de susţinere a reformei sectorului de securitate cooperează cu Biroul integrat al Naţiunilor Unite pentru consolidarea păcii. 
În Haiti, Uniunea Europeană, în urma cutremurului din ianuarie 2010, a contribuit cu peste 1,5 miliarde euro, devenind astfel primul contributor care lucrează în strânsă coordonare cu MINUSTAH
 pe teren.

Uniunea Europeană s-a mobilizat, cu operaţiunea Atalanta, în lupta împotriva pirateriei pe lângă coastele Somaliei. Vasele Programului alimentar mondial beneficiază de protecţia UE, precum şi vasele care permit aprovizionarea pachetului de susţinere logistică a Naţiunilor Unite la AMISOM
. În Somalia, Uniunea Europeană s-a implicat în formarea soldaţilor Guvernului federal de tranziţie somaleză, împreună cu AMISOM. 

Consecinţele intrării în vigoare a Tratatului de la Lisabona în raporturile Uniunii Europene cu Naţiunile Unite

Sprijinul acordat de Uniunea Europeană  Naţiunilor Unite a fost reafirmat prin Tratatul de la Lisabona.
Dacă referirea la Naţiunile Unite figura deja în Tratatul privind Uniunea Europeană (TUE), aceasta a fost consolidată prin Tratatul de la Lisabona, intrat în vigoare la 1 decembrie 2009. 
Astfel:

Acțiunea Uniunii pe scena internațională are la bază principiile care au inspirat crearea, dezvoltarea și extinderea sa și pe care intenționează să le promoveze în lumea întreagă: democrația, statul de drept, universalitatea și indivizibilitatea drepturilor omului și a libertăților fundamentale, respectarea demnității umane, principiile egalității și solidarității, precum și respectarea principiilor Cartei Organizației Națiunilor Unite și a dreptului internațional. 

Uniunea depune toate eforturile pentru a dezvolta relații și a construi parteneriate cu țările terțe și cu organizațiile internaționale, regionale sau globale care împărtășesc principiile prevăzute la primul paragraf. Aceasta promovează soluții multilaterale pentru problemele comune, în special în cadrul Organizației Națiunilor Unite.  (art. 21 alin. 1 TUE, modificat prin Tratatul de la Lisabona
).
Uniunea definește și desfășoară politici comune și acțiuni și acționează pentru asigurarea unui nivel înalt de cooperare în toate domeniile relațiilor internaționale, în scopul (...) (c) menținerii păcii, prevenirii conflictelor și consolidării securității internaționale, în conformitate cu scopurile și principiile Cartei Organizației Națiunilor Unite (art. 21 alin. 2)
Consecinţele Tratatului de la Lisabona asupra reprezentării UE la ONU

Tratatul de la Lisabona modifică reprezentarea externă a Uniunii Europene prin crearea a două noi posturi: preşedintele Consiliului European şi Înaltul Reprezentant al Uniunii pentru Afaceri Externe şi Politică de Securitate. 
Înaltul Reprezentant exprimă poziția Uniunii în cadrul organizațiilor internaționale și al conferințelor internaționale. (art. 27 alin. 2 TUE, modificat prin Tratatul de la Lisabona).
De la intrarea în vigoare a Tratatului de la Lisabona, Uniunea Europeană a înlocuit Comunitatea Europeană ca observator pe lângă Adunarea Generală a ONU.

La New York, delegaţia Uniunii Europene a înlocuit delegaţia Comisiei Europene şi Biroul de legătură al Consiliului Uniunii Europene.
Preşedintele Consiliului European, Înaltul Reprezentant pentru Afaceri Externe şi Politică de Securitate, preşedintele Comisiei, şeful delegaţiei Uniunii Europene sau colaboratorii săi au competenţa de a reprezenta Uniunea Europeană în diferitele instanţe la Naţiunile Unite, în timp ce înainte de intrarea în vigoare a Tratatului de la Lisabona, statul membru care deţinea preşedinţia UE sau Comisia pentru subiectele care intrau în competenţa sa, reprezentau Uniunea Europeană şi statele sale membre.
Comunitatea Europeană şi succesorul său, Uniunea Europeană, prin statutul său de observator, nu se bucură în Adunarea Generală de privilegiile acordate statelor membre (precum dreptul de a interveni în dezbateri, cu acelaşi titlu ca şi reprezentanţii celorlalte grupări regionale, dreptul de răspuns, dreptul de a distribui documente oficiale, dreptul de depune amendamente etc.). 
UE a prezentat o rezoluţie privind „participarea UE la lucrările Naţiunilor Unite” pentru a permite reprezentanţilor săi să se exprime şi să participe la lucrările Adunării Generale în condiţii satisfăcătoare. 
Rezoluţia privind participarea Uniunii Europene la lucrările Naţiunilor Unite
 a fost adoptată pe 3 mai 2011 cu 180 voturi pentru, zero împotrivă şi două abţineri (Zimbabwe şi Siria).  
Elementele-cheie ale Rezoluţiei Adunării Generale privind participarea Uniunii Europene la lucrările ONU, adoptată pe 3 mai 2011, sunt:
· reprezentanţii UE sunt autorizaţi să fie înscrişi pe lista vorbitorilor printre reprezentanţii marilor grupări;
· Uniunea Europeană poate participa la dezbaterea generală a Adunării Generale conform ordinii de precedenţă stabilită în practică pentru observatori şi nivelul de reprezentare;
· ea poate solicita ca lucrările să fie distribuite în mod direct;
· ea poate prezenta propuneri şi amendamente oral;
· ea poate exercita dreptul de răspuns (o singură intervenţie per item).
Reprezentanţii UE se pot aşeza printre observatori. Ei nu au drept de vot,  dreptul la rezoluţii sau decizii, dreptul de a prezenta candidaţi.
Coordonarea

Art. 34 TUE prevede că statele membre ale Uniunii Europene îşi coordonează acţiunea în cadrul organizaţiilor internaţionale. 
Membrii Consiliului de Securitate (Franţa şi Marea Britanie în calitate de membri permanenţi, Germania şi Portugalia ca membri nepermanenţi) sunt obligaţi să informeze partenerii în legătură cu activităţile Consiliului de Securitate.
Art. 34 TUE, astfel cum a fost modificat prin Tratatul de la Lisabona (fostul art. 19 TUE), prevede că:

(1) Statele membre își coordonează acțiunea în cadrul organizațiilor internaționale și cu ocazia conferințelor internaționale. În cadrul acestor instituții, statele membre apără pozițiile Uniunii. Înaltul Reprezentant al Uniunii pentru afaceri externe și politica de securitate asigură organizarea acestei coordonări. 

În cadrul organizațiilor internaționale și cu ocazia conferințelor internaționale la care nu participă toate statele membre, statele participante apără pozițiile Uniunii. 

(2) În conformitate cu articolul 24 alineatul (3), statele membre reprezentate în cadrul organizațiilor internaționale sau al conferințelor internaționale la care nu participă toate statele membre informează pe cele care nu participă, precum și pe Înaltul Reprezentant, în legătură cu orice problemă de interes comun. Statele membre care sunt și membre ale Consiliului de Securitate al Organizației Națiunilor Unite se vor pune de acord și le informează pe deplin pe celelalte state membre, precum și pe Înaltul Reprezentant. Statele membre care sunt membre ale Consiliului de Securitate apără, în exercitarea funcțiilor lor, pozițiile și interesele Uniunii, fără a aduce atingere responsabilităților care le revin în virtutea dispozițiilor Cartei Organizației Națiunilor Unite. În cazul în care Uniunea a definit o poziție privind o temă aflată pe ordinea de zi a Consiliului de Securitate al Organizației Națiunilor Unite, statele membre care fac parte din acesta solicită ca Înaltul Reprezentant să fie invitat pentru a prezenta poziția Uniunii.
Coordonarea poziţiilor statelor membre ale Uniunii Europene la Naţiunile Unite se efectuează în diferite modalităţi :
· şefii de misiune se reunesc în fiecare săptămână sub preşedinţia şefului Delegaţiei Uniunii Europene pentru schimb de puncte de vedere, armonizarea poziţiilor şi informarea de către membrii europeni ai Consiliului de Securitate în legătură cu activităţile acestui organ (preşedinţia acestor reuniuni a fost asigurată până în iunie 2010 de statele care deţineau preşedinţia UE) ;
· şedinţele săptămânale « art. 34 » reunesc consilierii politici din cele 27 de state membre. În timpul acestor şedinţe, membrii europeni ai Consiliului de Securitate informează partenerii în legătură cu activitatea Consiliului ;
· numeroase şedinţe de coordonare între experţi sunt convocate în legătură cu majoritatea proiectelor de rezoluţie a Adunării Generale sau a ECOSOC. Reprezentantul Uniunii Europene apără poziţiile Uniunii Europene în numele celor 27 de state membre în timpul şedinţelor de negociere de la ONU
.
II. COOPERAREA DINTRE ONU ŞI UE ÎN MATERIA ASIGURĂRII PĂCII ŞI SECURITĂŢII INTERNAŢIONALE
Dacă înainte principalele contacte între organizaţiile internaţionale şi regionale aveau loc prin participarea statelor membre la ambele organizaţii, astăzi organizaţiile internaţionale şi regionale cooperează şi interacţionează tot mai strâns. Prezentul studiu discută, ca un exemplu pentru acest proces, dezvoltarea rapidă a relaţiei dintre ONU şi UE, în special în domeniul păcii şi securităţii internaţionale. Acest proces prezintă două aspecte cu importanţă practică : mai întâi, cooperarea intensificată UE-ONU atrage tot mai mult un număr semnificativ de programe şi operaţiuni comune, în care cunoaşterea ambelor organizaţii şi a cooperării lor este un aspect important ; apoi, dezvoltarea acestei cooperări poate servi ca exemplu pentru cooperarea mai strânsă dintre ONU şi celelalte organizaţii regionale. Din cooperarea UE-ONU pot fi trase lecţii importante
.

Deşi statele membre ale Comunităţilor Europene şi-au coordonat punctele de vedere în cadrul ONU timp îndelungat, relaţia dintre cele două organizaţii a suferit o schimbare calitativă o dată cu înfiinţarea Uniunii Europene, înzestrată cu o Politică Externă şi de Securitate Comună (PESC), în 1992. Potenţialul de cooperare a fost mărit prin modificările introduse de Tratatul de la Amsterdam (1997), care a permis dezvoltarea unei Politici Europene de Securitate şi Apărare (PESA), dezvoltată efectiv din 1999 şi prin Tratatul de la Nisa (2000), care a consolidat acest proces. Conform preambulului TUE, care prevede inter alia că scopul PESC/PESA este de a promova pacea, securitatea şi progresul în Europa şi în lume, ONU apare ca un partener natural pentru UE. În acest studiu, ne vom preocupa mai întâi de cadrul instituţional privind cooperarea UE-ONU conform Cartei ONU şi tratatelor europene. Vom analiza apoi evoluţia cooperării UE-ONU începând cu anii ’90 şi nevoia unei cooperări mai structurate.

Cadrul legal la nivelul ONU

Carta ONU nu specifică în legătură cu rolul organizaţiilor regionale, cu excepţia unor prevederi din domeniul păcii şi securităţii internaţionale (în principal cap. VIII) unde asemenea agenţii sau acorduri pot juca un rol în implementarea rezoluţiilor Consiliului de Securitate (art. 48 alin. 2) şi pot trata problemele privind menţinerea păcii şi securităţii internaţionale în mod adecvat pentru acţiunea regională, cu condiţia ca aceste acorduri, agenţii şi activităţile lor să fie conforme cu scopurile şi principiile ONU (art. 52 alin. 1). În esenţă, Carta limitează acţiunile lor la soluţionarea paşnică a conflictelor locale (art. 52 alin. 2, 3), iar Consiliul de Securitate poate apela la acorduri sau agenţii regionale pentru a acţiona în numele său, dar nicio acţiune implicând folosirea forţei nu poate fi luată fără autorizarea Consiliului de Securitate (art. 53 alin. 1).

De-a lungul timpului a fost adoptat un punct de vedere restrictiv, conform căruia acordurile şi agenţiile erau reglementate de cap. VIII. Totuşi, din 1990, ONU cooperează tot mai strâns cu un număr de organizaţii regionale. În plus, un număr de organizaţii internaţionale participă la ONU în calitate de observatori. Este cazul Comunităţii Europene care a participat din 1974 în calitate de observator la Adunarea Generală a ONU.

În ceea ce priveşte ONU, nevoia crescută şi natura schimbătoare a operaţiunilor de menţinere a păcii a condus la o mai mare recunoaştere a rolului organizaţiilor regionale, în special a Uniunii Europene, în promovarea şi aplicarea păcii în parteneriat cu ONU. O primă recunoaştere a interesului geostrategic de a avea o diviziune a activităţii între ONU şi diverşii actori regionali poate fi găsită în Agenda pentru pace, a Secretarului General al ONU Boutros Boutros Ghali, din 1992. Această nouă abordare a parteneriatului cu organizaţiile regionale s-a dezvoltat semnificativ în anii ’90 şi a fost întărită printr-o serie de întâlniri la nivel înalt între Secretarul General al ONU şi agenţiile sale specializate, pe de o parte, şi organizaţiile regionale, pe de altă parte. 
În octombrie 2005, în prima sa rezoluţie pe acest subiect, Consiliul de Securitate al ONU şi-a exprimat determinarea de a continua cooperarea ONU cu organizaţiile regionale şi a cerut Secretarului General să raporteze schimbările şi oportunităţile din acest domeniu. 
În septembrie 2006, în cadrul întâlnirii la nivel înalt, Secretarul General al ONU a prezentat raportul Un parteneriat regional-global pentru securitate: provocări şi oportunităţi, în care a prezentat opt recomandări pentru dezvoltarea parteneriatului. Acestea au inclus clarificarea rolurilor, acordul privind liniile directoare pentru cooperarea regională, încheierea de acorduri formale şi o statuare generală a principiilor. 
Un alt raport important în privinţa relaţiei dintre ONU şi organizaţiile regionale în menţinerea păcii şi securităţii internaţionale a aparţinut Secretarului General în aprilie 2008 şi s-a referit la Uniunea Africană. 
Cadrul legal la nivelul UE

Dispoziţiile relevante din Tratatul UE se regăsesc în Titlul V (PESC). Art. 11  alin. (1) TUE prevede inter alia că PESC are ca scop protejarea valorilor comune, intereselor fundamentale, independenţei şi integrităţii Uniunii conform principiilor Cartei ONU şi păstrarea păcii şi întărirea securităţii internaţionale, conform principiilor Cartei ONU. În consecinţă, UE este obligată să dezvolte şi să implementeze PESC, inclusiv PESA, conform Cartei ONU.

Totuşi, spre deosebire de TCE, al cărui art. 302 abilitează Comisia Europeană să asigure menţinerea tuturor relaţiilor adecvate cu organele ONU şi cu agenţiile sale specializate, TUE nu prevede nicio instituţie care să reprezinte UE la ONU în problemele legate de PESC. În schimb, reprezentarea este împărţită între diverşi actori, conform art. 18-20 TUE. În principiu, UE este reprezentată de preşedintele Consiliului, asistat de Secretarul General/Înaltul Reprezentant PESC şi, atunci când este necesar, de preşedinţia următoare, cu implicarea Comisiei. Reprezentantul permanent la ONU al statului membru UE care deţine preşedinţia UE face tot mai des declaraţii în această calitate. Impactul acestora este amplificat când astfel de declaraţii sunt făcute şi din partea statelor candidate la aderarea la UE, precum şi din partea statelor AELS
. În plus, statele membre UE reprezentate în organele ONU trebuie să apere aici poziţiile comune ale UE. Aceasta se aplică şi statelor membre UE reprezentate în Consiliul de Securitate, deşi în ceea ce priveşte cei doi membri permanenţi UE (Franţa şi Marea Britanie) se adaugă că „fără a aduce atingere atribuţiilor lor conform prevederilor Cartei ONU”. Totuşi, UE vorbeşte tot mai mult ca o singură voce în Consiliul de Securitate, cel puţin atunci când nu există păreri fundamental diferite între statele membre, îndeosebi prin intermediul preşedinţiei UE, iar ocazional prin intermediul Secretarului General / Înaltului Reprezentant PESC. În sfârşit, Comisia şi reprezentanţele statelor membre la organizaţiile internaţionale, inclusiv ONU, trebuie „să coopereze pentru a se asigura că poziţiile şi acţiunile comune adoptate de Consiliu sunt respectate şi implementate”. Pentru atingerea acestui scop, aceste reprezentanţe permanente se consultă aproape zilnic.

În ceea ce priveşte Uniunea Europeană, dezvoltarea Politicii Europene de Securitate şi Apărare
, denumită acum Politica de Securitate şi Apărare Comună, a condus la revizuirea relaţiei sale cu ONU. Un moment important l-a constituit criza din Irak din 2003: aceasta a slăbit atât ONU, cât şi UE prin delegitimarea rolului Consiliului de Securitate al ONU ca garant al păcii şi securităţii internaţionale şi diviziunea statelor membre UE. În consecinţă, UE a decis să mărească sprijinul acordat ONU, într-o încercare de a revitaliza multilateralismul şi implicarea sa pe scena internaţională. Aceasta a condus la adoptarea a două documente fundamentale pentru PESC. 
Comunicarea Comisiei Europene - Uniunea Europeană şi ONU: Alegerea multilateralismului, a făcut din multilateralism principiul definitoriu al politicii externe a UE. 
Strategia de Securitate Europeană O Europă sigură într-o lume mai bună a afirmat că sprijinirea Naţiunilor Unite pentru a-şi îndeplini atribuţiile şi a acţiona eficace este o prioritate europeană. 
În Raportul privind implementarea Strategiei de Securitate Europeană, adoptat în decembrie 2008, liderii europeni au recunoscut faptul că ONU reprezintă centrul sistemului internaţional şi au afirmat că tot ceea ce are de făcut Uniunea Europeană în domeniul securităţii a fost legat de obiectivele ONU. Referindu-se în special la prevenirea conflictelor şi managementul crizelor, raportul a reiterat importanţa cooperării internaţionale cu ONU şi organizaţiile regionale.

Evoluţia raporturilor UE-ONU

Raporturile UE-ONU în privinţa menţinerii păcii (sau a managementului crizelor, în terminologie europeană) au trecut printr-o serie de schimbări importante în ultimii ani. Acestea s-au datorat nevoii celor două organizaţii de    a-şi adapta structurile şi capacităţile operaţionale la noul mediu de securitate internaţională
.

Relaţia UE-ONU a suferit importante modificări începând cu anii '90. Cu ocazia celei de-a 50-a aniversări a ONU din 1995, UE şi-a reafirmat puternicul ataşament la Carta ONU şi a reiterat sprijinul acordat ONU printr-o Declaraţie adoptată la Consiliul European de la Cannes din iunie 1995, în care a afirmat că în domeniul diplomaţiei preventive şi menţinerii păcii „ONU joacă un rol de neînlocuit, din moment ce numai ONU poate decide folosirea forţei în relaţiile internaţionale”.

Uniunea Europeană acordă o deosebită importanţă parteneriatului său cu ONU. 

Un obiectiv principal al politicii externe a Uniunii Europene este dezvoltarea unui sistem multilateral eficace, centrat pe o Organizaţie a Naţiunilor Unite puternică, fapt subliniat de Înaltul Reprezentant al Uniunii Europene pentru Politică Externă şi de Securitate
, Catherine Ashton.

Dezvoltarea PESA începând din 1999 şi cooperarea practică în domeniu, în special în Bosnia, Kosovo şi Timorul de Est, au contribuit la o relaţie tot mai strânsă între UE şi ONU. Dezvoltarea PESA a făcut posibilă inserarea misiunilor Petersberg
 din domeniul managementului crizelor în art. 17 TUE prin Tratatul de la Amsterdam. Decizia de a lansa în mod concret PESA a fost luată la Consiliul European de la Köln, iar aspectele operaţionale şi instituţionale ale acesteia au fost specificate de Consiliul European de la Helsinki din decembrie 1999 (componenta militară) şi de Consiliul European de la Santa Maria da Feira din iunie 2000 (componenta civilă, specificând posibilitatea trimiterii de operaţiuni în cadrul ONU). La Helsinki, Consiliul European a statuat în mod explicit că „Uniunea va contribui la pacea şi securitatea internaţională conform principiilor Cartei ONU. Uniunea recunoaşte competenţa primordială a Consiliului de Securitate al ONU în menţinerea păcii şi securităţii internaţionale”
. PESA a fost declarată operaţională, în anumite limite, de Consiliul European de la Laeken din decembrie 2001
. Consiliul European de la Salonic din iunie 2003 a declarat că „UE are capacitate operaţională în privinţa misiunilor Petersberg, limitată şi contrânsă de piedicile recunoscute, care pot fi depăşite printr-o dezvoltare viitoare a capacităţilor militare ale UE”
. În sfârşit, în 2003 PESA a fost implementată, iar UE a condus patru operaţiuni de managementul crizei
. De asemenea, a adoptat Strategia de Securitate Europeană, în care multilateralismul eficace, centrat pe ONU, este un obiectiv strategic.

Abordarea mai sistematică a relaţiilor UE-ONU în domeniul păcii şi securităţii a fost sugerată prin discursul preşedinţiei franceze de atunci în cadrul Adunării Generale a ONU din 2000, invitându-l inter alia pe Kofi Annan să aibă o întrevedere cu reprezentanţii instituţiilor europene
. Solicitarea de a explora cooperarea în domeniul managementului crizelor a fost preluată de Consiliul 
European de la Nisa din decembrie 2000. În mod subsecvent, au fost încheiate acorduri concrete în acest domeniu, aprobate de Consiliul pentru Afaceri Generale UE din 11 iunie 2001
 şi de Consiliul European de la Göteborg, mai târziu în acea lună
. Aceste acorduri stabilesc trei priorităţi: 
1. prevenirea conflictelor;

2. aspectele civile şi militare legate de managementul crizelor;

3. problemele regionale speciale (Balcanii de Vest, Orientul Mijlociu şi Africa, în special Marile Lacuri, Cornul Africii şi Africa de Vest). 
Din punct de vedere pragmatic, au fost luate măsuri pentru a se asigura o cooperare continuă şi coerentă. Acestea includ întruniri ale miniştrilor UE cu Secretarul General al ONU, contacte între Secretarul General / Înaltul Reprezentant, Comisarul pentru Relaţii Externe, Comisia de Securitate (organ-cheie PESC) cu Secretarul General adjunct al ONU şi sub-Secretarii Generali şi la alte niveluri adecvate (inclusiv cu Departamentul ONU pentru Operaţiunile de Menţinere a Păcii) şi contacte între Secretariatul Consiliului UE şi serviciile Comisiei, pe de o parte, şi Secretariatul ONU, pe de altă parte.

UE şi statele sale membre prevăd trei modalităţi posibile de a contribui cu capacităţi civile la operaţiunile ONU
: 
1. contribuţiile naţionale care urmează consultărilor de la nivelul UE având ca scop, de exemplu, identificarea oportunităţilor de atragere a resurselor; 
2. o coordonare a contribuţiei UE;

3. o întreagă componentă UE implicată într-o operaţiune sub conducerea generală a unei organizaţii internaţionale. 
UE va evalua în mod sistematic dacă poate contribui într-una din aceste modalităţi la fiecare misiune ONU de menţinere a păcii. Pentru contribuţii pe calea unei întregi componente UE aflate sub conducerea generală a ONU, Consiliul a invitat preşedinţia să facă propuneri pentru un Memorandum amplu privind cooperarea cu ONU
. 
Următorul pas a fost adoptarea Declaraţiei comune UE-ONU privind cooperarea în domeniul managementului crizelor din 24 septembrie 2003
. 
Aceasta a definit cadrul conceptual pentru cooperarea UE-ONU în domeniul managementului crizelor. Din declaraţie se desprind patru domenii de acţiune privind cooperarea – planificarea, training-ul, comunicarea şi buna practică -, precum şi crearea unui mecanism consultativ comun. Ea a încurajat reflecţii suplimentare asupra posibilei contribuţii a UE la menţinerea păcii de către ONU, fie sub forma unei forţe autonome sau ca parte a unei misiuni mai ample a ONU. 

„Declaraţia comună asupra cooperării UE – ONU în materie de gestiune a crizelor“ identifică domeniile de cooperare dintre cele două organizaţii şi creează un Comitet director, reunind reprezentanţii UE şi ONU la fiecare şase luni, pentru a discuta modalităţile de colaborare. 

Pe 29 septembrie 2003, Consiliul a cerut Secretarului General / Înaltului Reprezentant să continue discuţiile cu ONU „pentru a se asigura că mecanismele privind cooperarea prevăzute în declaraţie sunt uşor implementate”.

Cooperarea practică în domeniu s-a amplificat. 
Mai întâi, pe 1 ianuarie 2003, UE a preluat misiunea poliţienească a ONU din Bosnia
. 
În al doilea rând, UE a acordat ajutor ONU în Congo prin conducerea operaţiunii Artemis până când ONU a fost capabilă să-şi retrimită acolo operaţiunea de menţinere a păcii. 
În Orientul Mijlociu, UE a cooperat cu ONU, celor două organizaţii adăugându-li-se SUA şi Rusia
.

Cooperarea crescută în domeniul păcii şi securităţii a stimulat eforturile pentru dezvoltarea unor relaţii mai ample UE-ONU
.

La summit-ul Consiliului European din 12 decembrie 2003, statele membre UE au dezvoltat Politica Externă şi de Securitate Comună (PESC), adoptând pentru prima dată o strategie de securitate comună. 

Strategia de Securitate Europeană, intitulată o Europă mai sigură într-o lume mai bună, a instituit multilateralismul eficace ca principiu definitoriu pentru relaţiile externe ale UE. 

Fundamentele le constituie dezvoltarea unei societăţi internaţionale mai puternice, cu instituţii funcţionale şi o ordine internaţională bazată pe domnia legii.  Organizaţiile internaţionale, regimurile şi tratatele pot fi eficace doar dacă Uniunea Europeană este pregătită să acţioneze atunci când regulile sunt încălcate şi este un preţ care trebuie plătit atunci când ţările se poziţionează în afara limitelor societăţii internaţionale. 

Cu alte cuvinte, pentru Uniunea Europeană un multilateralism eficace implică un multilateralism impus.

Strategia de Securitate Europeană indică faptul că pentru Uniunea Europeană ONU este actorul principal pentru atingerea multilateralismului eficace. 

Totuşi, nu se prevede explicit faptul că UE trebuie să primească mandat de la Consiliul de Securitate al ONU pentru acţiunea coercitivă militară. 

Absenţa unei asemenea cerinţe poate fi interpretată ca făcând posibilă o acţiune militară fără autorizarea prealabilă a Consiliului de Securitate. 

Totuşi, în timp ce Strategia de Securitate Europeană prevede: Consiliul de Securitate ONU are principala responsabilitate pentru menţinerea păcii şi securităţii internaţionale, Strategia Europeană împotriva proliferării armelor de distrugere în masă, adoptată la acelaşi summit al Consiliului European se referă explicit la Consiliul de Securitate ONU ca arbitru final pentru consecinţele nerespectării. 

În caz de nerespectare, atunci când instrumentele politice şi diplomatice eşuează, pot fi aplicate măsuri coercitive conform Cap. VII din Carta ONU şi dreptului internaţional, inclusiv folosirea forţei. Cu alte cuvinte, Uniunea Europeană recunoaşte intervenţia militară ca opţiune reală, dar în ultimă instanţă, pentru a fi folosită doar cu autorizarea Consiliului de Securitate al ONU. 

UE a confirmat această poziţie prin contribuţia sa la lucrările Grupului personalităţilor eminente pentru ameninţări, provocări şi schimbare. 

În documentul UE prezentat acestui grup în mai 2004 s-a repetat că, dacă nu există alte opţiuni valide, acţiunea militară este permisă, dar acţiunea militară care merge dincolo de exercitarea licită a dreptului la autoapărare trebuie luată pe baza deciziilor Consiliului de Securitate. 
În Cooperarea UE-ONU în operaţiunile militare de management al crizelor: Elemente privind implementarea declaraţiei comune UE-ONU, document adoptat în iunie 2004 de Consiliul European, sunt identificate două modele speciale pentru conducerea operaţiunilor UE sub mandat ONU.

În decembrie 2004, Consiliul European a primit raportul final al Grupului personalităţilor eminente, care a reafirmat poziţia Consiliului de Securitate al ONU ca voce a securităţii colective a comunităţii internaţionale, statuând că nu trebuie găsită o alternativă la Consiliul de Securitate al ONU ca sursă de autoritate. 

Mai mult, Uniunea Europeană nu doar că şi-a exprimat ataşamentul la securitatea colectivă prin recomandările Grupului de personalităţi, ci şi abordarea amplă a securităţii, dincolo de constrângerile tradiţionale politico-militare.

Conform Grupului de personalităţi, ameninţările la adresa securităţii internaţionale merg dincolo de agresiunea armată a statelor. 

Spre deosebire de începuturile ONU, ameninţările nu mai au ca actori doar statele şi nu periclitează doar securitatea statului, ci şi a oamenilor. Grupul de personalităţi a conchis că este necesar un nou consens privind securitatea, bazat pe o amplă viziune a securităţii colective. 

Această abordare a fost îmbrăţişată de reformele propuse de Secretarul General Kofi Annan şi prezentate pe 21 martie 2005. 

Argumentând că ameninţările din prezent nu includ doar războiul şi conflictul, ci şi sărăcia, bolile infecţioase mortale şi degradarea mediului, Annan a recunoscut faptul că securitatea, dezvoltarea şi drepturile omului sunt interdependente. Încorporarea dimensiunii politico-militare într-un cadru global, integrat în viziunea lui Annan, s-a mulat pe abordarea integrativă a securităţii pe care UE a urmărit-o de-a lungul timpului. 

UE a primit Raportul lui Annan la summit-ul Consiliului European din martie 2005 
.

Pe scurt, de la criza din Irak din 2003 şi de-a lungul dezbaterilor privind rolul şi poziţia ONU, UE s-a dovedit a fi unul dintre cei mai leali suporteri ai multilateralismului. 

Prin elaborarea unui număr de documente strategice comune, declaraţii şi comunicări şi prin sprijinul său pentru recomandările făcute de Grupul personalităţilor eminente şi Kofi Annan, UE şi-a confirmat credinţa în securitatea colectivă. 

UE poate fi folosită de către statele membre atunci când oferă contribuţii naţionale la misiunile UE. În acest proces, ele trimit informaţii privind forţele pe care le-au pus la dispoziţia ONU şi, dacă doresc, folosesc Consiliul UE pentru   a-şi coordona contribuţiile naţionale.

UE a contribuit operaţional la menţinerea păcii de către ONU în multe modalităţi şi cu rezultate diferite. Fiecare dintre scenariile din managementul militar al crizelor a fost experimentat, cu diferite niveluri de succes. 
În practică, cooperarea a fost testată în misiunile din Bosnia şi RD Congo. 
Exemplul operaţiunii militare Artemis, lansată în 2003, la apelul secretarului general al ONU, în R.D.Congo, este edificator pentru aportul UE la gestionarea crizelor şi prevenirea conflictelor în cooperare cu Naţiunile Unite. Aceasta împreună cu operaţiunea EUFOR R.D. Congo din 2006 demonstrează că UE este pregătită să acţioneze în sprijinul ONU, fără însă a contribui direct la operaţiunile de pace ale ONU cu desfăşurarea propriilor trupe.

Operaţiunea Artemis a fost trimisă în provincia Ituri din RD Congo (DRC) în perioada iunie-septembrie 2003 pentru a se ocupa de criza umanitară şi a permite ONU să-şi reorganizeze şi să-şi retrimită Misiunea din RD Congo (MONUC). 
Tot în Congo, UE a trimis operaţiunea EUFOR RD Congo, pentru a ajuta MONUC în menţinerea securităţii în timpul alegerilor parlamentare şi prezidenţiale din vara anului 2006. 
Diversele contribuţii ale UE în Balcani, alături de ONU, sunt, de asemenea, exemple pentru colaborarea şi cooperarea celor două organizaţii la restabilirea păcii şi stabilizarea situaţiei politice. 
În cazul UNIFIL II din Liban, Consiliul UE a activat pentru contribuţia statelor membre UE la misiunea ONU.

Interacţiunea UE-ONU în domeniu nu a fost mereu uşoară, datorită constrângerilor operaţionale şi politice. Totuşi, ea reprezintă cea mai avansată formă de cooperare internaţional-regională pentru menţinerea păcii. UE nu a răspuns câteodată solicitărilor ONU de intervenţie. În toamna anului 2008, ONU a cerut UE să trimită o operaţiune pe termen scurt pentru protejarea populaţiei civile din provincia Ituri din RD Congo şi să permită ONU consolidarea MONUC prin trimiterea de personal suplimentar. Solicitarea de acţiune din partea Secretarului General ONU şi a comunităţii internaţionale nu a convins statele membre UE să intervină, deoarece Germania şi Marea Britanie s-au opus.

Statele membre UE au devenit tot mai reticente în a-şi trimite personalul în cadrul misiunilor ONU. Ca o compensare parţială, ele contribuie în mod colectiv în proporţie de 40% la bugetul ONU de menţinere a păcii.

Un număr de dezvoltări recente atât la nivel ONU, cât şi UE oferă noi posibilităţi de cooperare între cele două organizaţii. Viitoare oportunităţi de colaborare UE-ONU în managementul crizelor pot fi găsite în trimiterea de către UE a forţelor de reacţie rapidă la solicitarea ONU. Forţele armate ale UE, instituite în cadrul Obiectivului Global 2010, au devenit operaţionale în ianuarie 2007. Sunt depuse eforturi în cadrul ONU şi UE pentru dezvoltarea capacităţilor lor pentru planificarea şi implementarea componentelor civile de menţinere a păcii
. Provocarea este de a coordona aceste iniţiative în mod eficace şi de a produce astfel o bază unică şi consolidată pentru activităţile de menţinere a păcii.

Un alt domeniu care trebuie explorat este cooperarea cu celelalte organizaţii regionale. De exemplu, UE şi ONU sunt implicate în sprijinirea eforturilor întreprinse de Uniunea Africană (UA) pentru formarea trupelor africane în problemele legate de pace şi securitate. 
În 2004, UE a instituit Facilitatea Africană pentru Pace (APF) pentru finanţarea operaţiunilor africane de sprijinire a păcii. 
În perioada 2008-2010, UE a alocat 300 milioane euro către APF prin al 10-lea Fond European de Dezvoltare. 

La întrunirea Consiliului de Afaceri Externe UE care a avut loc la Luxemburg la 26 aprilie 2010, concluziile Politicii Comune de Securitate şi Apărare au subliniat importanţa creşterii vizibilităţii poziţiilor UE şi a contribuţiilor sale în domeniul managementului crizelor în toate oraganele relevante ale ONU. La summit-ul franco-italian, o declaraţie comună privind securitatea şi apărarea a fost emisă pe 9 aprilie 2010. Declaraţia a subliniat importanţa creşterii vizibilităţii poziţiilor UE şi a contribuţiei sale în cadrul Consiliului de Securitate al ONU în managementul crizelor în care este implicată.

În general, este important ca Uniunea Europeană să-şi clarifice poziţia faţă de ONU în domeniul păcii şi securităţii şi să întocmească priorităţi strategice şi condiţii clare de intervenţie la solicitarea Consiliului de Securitate al ONU.
Aportul UE, alături de ONU, la securitatea globală se materializează, astăzi, printr-un multilateralism eficace
, înfăptuit în cadrul fundamental al Cartei, ce defineşte sistemul de drept al Naţiunilor Unite. 
Politica de securitate şi apărare a UE se desfăşoară în complementaritate şi cu susţinerea ONU şi pe o ordine internaţională fondată pe drept. 
Avem acum experienţa de dialog şi cooperare operaţională căpătată de UE şi ONU, mai ales între 2000 şi 2003, dar şi după aceea, când acestea au dat şi dau formă şi conţinut unei relaţii instituţionale puse în serviciul gestionării globale reuşite a crizelor, pentru a trage concluzii pertinente asupra aportului reunit al celor două structuri la securitatea mondială. 
După aprecierile specialiştilor europeni
, UE este în prezent un partener privilegiat al ONU în activităţile de gestionare a crizelor la care ea este chemată să aibă o susţinere diversificată şi evoluând în funcţie de schimbul de experienţă realizat în teatrele de operaţiuni. 
Relaţia UE – ONU trebuie să continue a se aprofunda, pentru a releva mai bine pericolele comune, în special în Africa, şi să contribuie la menţinerea şi construirea păcii. Se mai apreciază că această relaţie ar putea juca rol de exemplu pentru alte organizaţii de securitate.

Într-o „Vedere de ansamblu a relaţiei dintre UE şi ONU“, publicată de Uniunea Europeană sub titlul „Uniunea Europeană lărgită la Naţiunile Unite: Alegerea multilateralismului“, se consideră că UE este ataşată garantării păcii şi stabilităţii Europei, afirmându-şi locul său pe scena internaţională pentru a contribui mai bine la pacea şi dezvoltarea în lume. 
Devenită în cei 50 de ani de existenţă un actor mondial cu greutate, Uniunea Europeană este dotată astăzi cu o piaţă comună şi cu o monedă unică. 
În 2004, organizaţia a primit în rândurile sale 10 noi state membre, în 2007 alte două, iar în perspectivă se conturează aderarea unor state din Balcanii occidentali. 
UE era, în 2002, principalul furnizor de ajutor public pentru dezvoltare, cu circa 35,6 miliarde dolari. 
Dotată în anii ‘90 cu o politică externă şi de securitate comună (PESC) conformă cu puterea sa economică formidabilă, UE a elaborat progresiv, după Summit-ul de la Nisa din anul 2000, o politică de apărare comună (PESA), ce a implicat crearea unei forţe de reacţie rapidă, dar şi a unor capacităţi civile de gestionare a crizelor, precum şi a unor organe politice şi militare permanente.

La data când număra doar 25 membri, Uniunea reprezenta, prin aceştia, peste o treime din voturile Adunării Generale a ONU, iar împreună cu candidatele la aderare, o treime din membrii Consiliului de Securitate. 
Astăzi, în formula de 27 membri, aportul organizaţiei europene s-a îmbunătăţit corespunzător.

Aprofundarea relaţiei UE-ONU porneşte de la realitatea dezvoltării politice a Uniunii şi de la similitudinea obiectivelor sale cu cele ale ONU, de la faptul că Naţiunile Unite garantează valorile democraţiei, solidarităţii, durabilităţii, economiei de piaţă, diversităţii culturale şi respectului dreptului, fundamentale pentru UE. 
Privitor la adeziunea sa profundă la aceste valori, UE susţine firesc instituţiile multilaterale, precum cele ale ONU şi încurajează soluţiile multilaterale la problemele lumii.

UE îşi aduce o contribuţie notabilă la activitatea Naţiunilor Unite, colaborând cu ansamblul organelor, agenţiilor şi programelor acestei organizaţii,   implicându-se în ampla paletă de activităţi onusiene, de la politica de dezvoltare şi restabilirea păcii la ajutorul umanitar, mediu, drepturile omului şi cultură, în toate regiunile globului.

 Statele membre UE sunt primele contributoare cu fonduri la sistemul Naţiunilor Unite. 
Circa jumătate din contribuţiile ansamblului statelor membre ONU la fondurile şi programele onusiene aparţin acestora. 
O participare generoasă a UE la finanţarea ONU se întrevede şi în viitor.

Cooperarea celor două organizaţii internaţionale înregistrează o creştere continuă în numeroase domenii. 
UE are ca prioritate să ia parte la activităţile ONU, considerând ca o responsabilitate a sa faptul de a susţine şi întări Naţiunile Unite, a prezerva rolul pe care îl joacă Organizaţia, pe baza Cartei, în căutarea soluţiilor multilaterale la problemele mondiale. 
Pentru a participa la misiunile ONU cu trupe, Uniunea şi-a creat propria forţă de reacţie rapidă, estimată iniţial la 60.000 de oameni, în cadrul politicii sale europene de securitate şi apărare (PESA). Forţa respectivă poate fi pusă la dispoziţie, după situaţie, pentru a aduce o asistenţă rapidă operaţiunilor de menţinere a păcii ale Naţiunilor Unite. 
   Analiştii europeni nu omit, însă, din acest proces amplu, nici exemple ca: 
· susţinerea eforturilor de luptă contra terorismului ale ONU ;

· furnizarea de ajutor umanitar şi ajutor pentru reconstrucţia Afganistanului ;

· participarea la procesul de pace din Orientul Mijlociu ;

· parteneriatul cu Naţiunile Unite în domeniile dezvoltării şi problemelor umanitare, rolul de frunte jucat de Uniune la reuniunile internaţionale asupra dezvoltării durabile, finanţării dezvoltării, alimentaţiei, mediului, drepturilor omului, populaţiei, femeilor, habitatului, copilăriei, schimbărilor climatice, HIV/SIDA.
Poate fi subliniată aici şi prezenţa şi reprezentarea UE la Naţiunile Unite, dar şi existenţa, în Consiliul UE, a unui birou de legătură cu ONU, la nivelul Secretariatului, precum şi acordarea, încă din 1974, pentru CE, a statutului de observator în Adunarea Generală a Naţiunilor Unite şi instituţiile sale specializate ori existenţa de delegaţii ale Comisiei Europene acreditate pe lângă organe ale ONU. 
Pe planul cooperării se distinge instituţionalizarea participării reprezentanţilor UE la reuniunea anuală de nivel ministerial desfăşurată de ONU la New York şi a secretarului general ONU la reuniunile periodice convenite între UE şi ONU, contactele frecvente stabilite între cele două organizaţii etc.

O imagine complexă a cooperării UE cu ONU este cuprinsă în rapoartele generale privind activităţile anuale ale Uniunii prezentate de Comisia Europeană. 
Astfel, în Raportul general 2007, la capitolul V – Europa ca partener global – Secţiunea 5 – „Cooperarea multilaterală – Cooperarea cu Organizaţia Naţiunilor Unite“, se arată că procesul de cooperare a celor două organizaţii a continuat să se consolideze în anul de referinţă.

UE şi-a continuat eforturile de susţinere a procesului de reformă a ONU, printre altele, prin adoptarea, la 15 iunie, a Concluziilor Consiliului privind reforma Organizaţiei Naţiunilor Unite pentru Alimentaţie şi Agricultură (FAO), şi a consolidării noilor organisme create ca urmare a reuniunii mondiale la nivel înalt din 2005 (Comisia pentru Consolidarea Păcii, Consiliul pentru Drepturile Omului). 
Invitată să participe la reuniuni în calitate de donator instituţional, Comunitatea Europeană şi anumite state membre au contribuit în mod activ la lucrările Comisiei pentru Consolidarea Păcii, care şi-a continuat preocupările referitoare la Burundi şi Sierra Leone, adoptând o strategie de consolidare a păcii în Burundi, la 20 iunie.
La 17 iunie, Consiliul a aprobat priorităţile Uniunii pentru cea de a 62-a sesiune a Adunării Generale a ONU.

Aceste priorităţi sunt: reforma sistemului ONU, menţinerea păcii, arhitectura de consolidare a păcii, drepturile omului, coerenţa activităţilor operaţionale la nivelul sistemului ONU, statul de drept, justiţia internaţională, responsabilitatea de a proteja, dezvoltarea economică şi combaterea sărăciei, mediul, schimbările climatice şi încălzirea climatică, combaterea terorismului, dezarmarea, controlul armamentului şi neproliferarea armelor de distrugere în masă, organizaţiile regionale şi bugetul ONU. 
La 7 iunie, o Declaraţie comună privind cooperarea dintre UE şi ONU în domeniul gestionării crizelor a fost semnată de preşedinţia Uniunii şi de secretarul general al ONU.

Noul text urmăreşte consolidarea mai eficientă a cooperării dintre UE şi ONU, precum şi îmbunătăţirea coordonării activităţilor celor două organizaţii. 
De altfel, Raportul Brahimi aprecia că UE şi ONU oferă un exemplu de cooperare, prin parteneriatul pe care acestea l-au stabilit între ele, ca şi prin relaţiile pe care le-au dezvoltat cu alte organizaţii. 
În Africa, de exemplu, cele două organizaţii şi-au reînnoit relaţiile cu organizaţiile regionale şi subregionale implicate în operaţiunile de pace. 
Aceasta în contextul în care se concretizează relaţia dintre UE şi Uniunea Africană (UA), în momentul în care cele două organizaţii cunosc mutaţii profunde în aspiraţiile şi capacităţile lor ca actori de securitate. Rezultatul a fost cel aşteptat: relaţia triunghiulară UE – UA – ONU a făcut dovada şanselor evidente ale acestui parteneriat tripartit
.

Asupra respectivei relaţii, în lucrările Seminarului GCSP-IPA din iulie 2006, cu tema „Uniunea Europeană în Africa“, se arată că aceasta este caracterizată printr-un anumit grad de concurenţă şi de apărare a intereselor instituţionale, ca în orice relaţie interinstituţională, dar şi prin cooperare. 
Cele trei organizaţii oferă avantaje comparative care generează complementaritate şi sinergii. Totuşi, această relaţie triunghiulară se află într-un proces de definire a obiectivelor, a diviziunii muncii şi a modalităţilor, iar în practică ea apare mai degrabă ca o combinare a trei relaţii bilaterale: ONU – UE, ONU – UA şi UE – UA, decât ca un veritabil dialog triunghiular. 
Specialiştii prezenţi la seminar apreciază că UE şi ONU sunt deja foarte avansate în definirea termenilor relaţiei lor. 
Restricţiile impuse de UE parteneriatului său cu ONU se regăsesc la nivelul relaţiilor sale cu UA. 
UE este dispusă să ia parte la activităţi diverse în cadrul operaţiunilor de pace ale UA, însă este reticentă atunci când este vorba să-şi asume riscuri care nu fac obiectul unei susţineri a opiniei publice naţionale.

Iată de ce statele membre ale UE furnizează doar 2,5 % din trupele operaţiunilor de pace duse de ONU în Africa.

Un exemplu al relaţiei UE – ONU îl reprezintă misiunea Uniunii Europene EUFOR de la graniţa dintre Ciad şi Republica Centrafricană, care trebuia să înceapă operaţiunile la 15 martie 2008, cu participarea a 400–600 militari, iar în cursul lunii iunie să atingă capacitatea de 3.700 militari. 
Având susţinerea Consiliului de Securitate al Naţiunilor Unite, EUFOR urma să protejeze civili, sute de mii de refugiaţi (după unele surse, 241.000 de sudanezi din Darfur refugiaţi în Ciad, alţi 3000 în nord-estul Republicii Centrafricane, iar 179.000 de ciadieni şi 20.000 centrafricani deplasaţi în interiorul ţării lor din cauza violenţelor), dar şi personal umanitar. 
Practic, EUFOR a fost menită a consolida Misiunea din Darfur a Naţiunilor Unite şi a Uniunii Africane (UNAMID), concertându-şi acţiunile cu aceasta şi cu misiunea celor 300 de jandarmi pe care ONU i-a instalat în Ciad. Jumătate din efectivele EUFOR trebuiau să fie franceze (2.100 militari), iar cealaltă jumătate asigurată de alte 13 state (Polonia şi Irlanda, câte 400 militari fiecare, Suedia 200, Austria 160, iar 9 state – Belgia, Spania, Finlanda, Grecia, Italia, Olanda, Portugalia, România şi Slovenia – restul). 
EUFOR este considerată cea mai importantă misiune militară a UE în afara Europei şi fără asistenţa NATO.

În viitor, sunt de părere participanţii la secţiunea care a analizat relaţia stabilită pe pământ african între UE, UA şi ONU, doar capacitatea celor trei organizaţii de a exersa această interdependenţă de o manieră dinamică, constructivă va avea un impact direct asupra gestiunii păcii şi securităţii în Africa, continent unde Naţiunile Unite au cea mai mare angajare a personalului propriu în misiuni de acest gen
.
Cap. VIII din Carta ONU încurajează organizaţiile regionale să coopereze cu Naţiunile Unite conform obiectivelor şi principiilor Cartei, specificând preeminenţa Consiliului de Securitate în menţinerea păcii şi securităţii internaţionale. 
Această cooperare s-a dezvoltat cu Uniunea Europeană care intenţionează să joace un rol internaţional pe măsura importanţei sale politice şi economice, fiind mai mult decât o organizaţie regională stricto sensu. 
Cooperarea între ONU şi Uniunea Europeană în managementul crizelor ale cărui principii europene au fost prevăzute de Consiliul European de la Nisa în 2000 a fost formalizată în declaraţiile comune din 24 septembrie 2003 şi 7 iunie 2007. 

Operaţiunile Artemis din 2003 şi EUFOR DRC din 2006 au fost lansate ca răspuns la solicitarea Secretarului General ONU de a sprijini acţiunea misiunii ONU în RD Congo (MONUC). 
Din martie 2008 până în martie 2009 prin Rezoluţia 1778 a Consiliului de Securitate, Uniunea Europeană a trimis operaţiunea EUFOR Ciad/CAR în Ciadul de Est şi nord-estul Republicii Centrafricane. Această operaţiune a contribuit la protejarea civililor aflaţi în pericol, a facilitat acţiunea şi a asigurat protecţia misiunii ONU în Republica Centrafricană şi Ciad (MINURCAT). 
Operaţiunea militară UE a fost înlocuită printr-o componentă militară a misiunii ONU (MINURCAT II) în martie 2009.
Un număr de misiuni UE şi ONU sunt trimise în aceleaşi teatre de operaţiune: în Afganistan - operaţiunea EUPOL
 şi UNAMA
 ; în RD Congo - EUSEC DRC şi EUPOL DRC şi MONUC ; în Guinea Bissau - EU SSR
 şi UNOGBIS
.

Prin rezoluţiile adoptate de Consiliul de Securitate, operaţiunea navală a Uniunii Europene Atalanta protejează navele Programului pentru Alimentaţie Mondială, oferind ajutor umanitar Somaliei şi ajutând la combaterea pirateriei pe coasta somaleză. O nouă formă de cooperare operaţională între ONU şi UE se dezvoltă astfel pe apă.
Cooperarea intensificată între ONU şi UE este facilitată de concepţia similară pe care ambele o au în legătură cu managementul crizelor de către comunitatea internaţională (în special, nevoia de a mobiliza toate instrumentele disponibile – politice, civile sau militare).
Ea sporeşte legitimitatea ambelor organizaţii: operaţiunile 
UE se bucură de legitimitatea politică provenită din mandatele de la Consiliul de Securitate ONU şi Naţiunile Unite beneficiază de credibilitatea şi resursele operaţionale oferite de UE pentru întreprinderea unor operaţiuni complexe în zone dificile.
Schimburi între cele două secretariate au loc zilnic între New York şi Bruxelles. 
În plus faţă de cooperarea în managementul crizelor, parteneriatul dintre ONU şi UE se dezvoltă în domeniul securităţii lato sensu
.
O dată cu intrarea în vigoare a Tratatului de la Lisabona la 1 decembrie 2009, care sporeşte consistenţa acţiunii sale externe, Uniunea Europeană continuă să-şi dezvolte cooperarea cu ONU. 
Preşedintele Consiliului European, Herman Van Rompuy, şi Înaltul Reprezentant pentru Politica Externă şi de Securitate, Catherine Ashton, susţin declaraţii în mod regulat la New York (Adunarea Generală, Consiliul de Securitate).
Concluzii
Din punctul de vedere al importanţei politico-economice şi al contribuţiei sale financiare la ONU, Uniunea Europeană se bucură atât de recunoaştere din partea celorlalţi membri ONU, cât şi a organelor ONU ca partener indispensabil în domeniul păcii şi securităţii internaţionale. 
De la criza din Irak din 2003, această recunoaştere a crescut ca o consecinţă a exprimării de-a lungul dezbaterii privind viitorul ONU, a puternicului sprijin acordat de UE sistemului de siguranţă colectivă. 
Ea este o parte importantă, deşi nu şi sufcientă, a eficacităţii externe a UE în influenţarea procesului decizional de la nivelul ONU. 
Statele membre UE au arătat dorinţa de a creşte eficacitatea internă şi coeziunea prin coordonarea acţiunilor lor în cadrul ONU şi prin contribuţia financiară şi militară la ONU. 
Totuşi, în ultimul domeniu rămân multe de făcut, contribuţia cu trupe prin mandat ONU, dar cu operaţiuni conduse la nivel UE, exprimând importanţa rolului jucat de Uniunea Europeană în cadrul organizaţiei internaţionale. 
Cu cât este mai mare contribuţia materială a Uniunii Europene, cu atât mai mult Uniunea este recunoscută ca un actor important şi este mai mare eficacitatea sa în plan extern.
Per ansamblu, în problemele privind stabilizarea pe termen lung şi prevenirea conflictelor, acolo unde europenizarea este mai puternică, Uniunea Europeană vorbeşte de obicei cu o singură voce în Consiliul de Securitate al ONU, în ciuda imperfecţiunilor din sistemul de reprezentare a UE. 
Efectul acestor imperfecţiuni este relevat atunci când Uniunea Europeană nu adoptă o poziţie comună. 
În aceste cazuri de lipsă de coeziune, care au loc în domeniul managementului crizelor, statele membre sunt libere să-şi apere poziţiile naţionale adesea contradictorii, iar Uniunea Europeană este lipsită de substanţă. 
Un ministru de externe puternic al Uniunii Europene poate rezolva problema coeziunii, iar votul în Consiliul de Securitate ar asigura autonomia şi autoritatea UE. 

Un pas important spre acest obiectiv îl constituie adaptările instituţionale din Tratatul de la Lisabona. 

� Programul Naţiunilor Unite pentru Dezvoltare


� Misiunea ONU in Republica Democrata Congo


� Misiunea ONU de stabilizare din Haiti


� Misiunea Uniunii Africane în Somalia


� � HYPERLINK "http://eur-lex.europa.eu/LexUriServ/LexUriServ.do?uri=OJ:C:2010:083:0013:0046:RO:PDF" ��http://eur-lex.europa.eu/LexUriServ/LexUriServ.do?uri=OJ:C:2010:083:0013:0046:RO:PDF�


� � HYPERLINK "http://daccess-dds-ny.un.org/doc/UNDOC/GEN/N10/529/10/PDF/N1052910.pdf?OpenElement" ��http://daccess-dds-ny.un.org/doc/UNDOC/GEN/N10/529/10/PDF/N1052910.pdf?OpenElement�


� � HYPERLINK "http://www.franceonu.org/spip.php?rubrique763" ��http://www.franceonu.org/spip.php?rubrique763�


� Prof. Dr. Jan Wouters, Frederik Naert, Linking Global and Regional Organizations: the Case of the United Nations and the European Union,


 � HYPERLINK "https://www.law.kuleuven.be/iir/nl/onderzoek/opinies/FNJWeuun.pdf" ��https://www.law.kuleuven.be/iir/nl/onderzoek/opinies/FNJWeuun.pdf�


� Asociaţia Europeană a Liberului Schimb


� Politica Europeană de Securitate şi Apărare (PESA), care constituie latura operaţională, militară şi civilă, a Politicii Externe şi de Securitate Comună (PESC), este unul dintre domeniile cele mai dinamice ale construcţiei europene.


Uniunea Europeană a devenit un actor global în materie de gestiune a crizelor, graţie consolidării mijloacelor  de acţiune şi creării unor structuri decizionale permanente. Dimensiunea securităţii şi apărării Uniunii Europene este o realitate.


În materie de PESC şi de PESA, Parlamentul European nu este direct competent, miniştrii din statele membre fiind cei care iau deciziile majore. 


      Parlamentul European joacă totuşi un rol substanţial în acest domeniu prin intermediul reuniunilor interinstituţionale, precum şi prin votul asupra bugetului comunitar, care determină bugetul alocat PESC.


      Parlamentul European a manifestat un interes crescut care stă la baza dinamicii europene. 


Prevăzute iniţial în Tratatul privind Uniunea Europeană şi în acordul inter-instituţional, relaţiile cu Parlamentul European s-au dezvoltat pentru a multiplica schimburile şi dezbaterile din cadrul PESC-PESA.


Conform art. 21 din Tratatul privind Uniunea Europeană, preşedinţia consultă Parlamentul European asupra principalelor aspecte şi alegeri fundamentale pentru Politica Externă şi de Securitate Comună şi punctele sale de vedere sunt luate în considerare. Parlamentul European este informat în mod periodic de către preşedinţie şi Comisie în legătură cu evoluţia Politicii Externe şi de Securitate a Uniunii. De asemenea, Parlamentul European poate adresa întrebări sau formula recomandări adresate Consiliului.


Acordul inter-instituţional dintre Parlamentul European, Consiliu şi Comisie privind disciplina bugetară, publicat în JOUE din 14 iunie 2006 prevede că:


în fiecare an, un raport privind activităţile Uniunii Europene în materie de PESC/PESA este transmis de către Consiliu Parlamentului European, incluzând implicaţiile financiare pentru bugetul general;


minim 5 întâlniri trebuie organizate anual între Parlamentul European şi preşedinţia Consiliului.


De la crearea PESC şi PESA, Parlamentul European şi-a intensificat interacţiunile cu actorii competenţi în acest domeniu. Astfel, Preşedintele în exerciţiu al Consiliului, Secretarul General al Consiliului/Înaltul Reprezentant pentru Politica Externă de Securitate şi Apărare, comisarul pentru relaţii externe vin în mod periodic în faţa Comisiei pentru Afaceri Externe a Parlamentului European.


În ceea ce priveşte competenţele instituţiilor UE pentru managementul operaţiunilor de menţinere a păcii conform Tratatului de la Lisabona, a se vedea articolul prof. univ. dr. Iordache Constantin de la Universitatea Naţională de Apărare « Carol I » Bucureşti, disponibil la adresa � HYPERLINK "http://www.arduph.ro/competentele-institutiilor-u-e-pentru-managementul-operatiilor-de-mentinere-a-pacii/" ��http://www.arduph.ro/competentele-institutiilor-u-e-pentru-managementul-operatiilor-de-mentinere-a-pacii/�


� Nicoleta Pirozzi, The EU’s Contribution to the Effectiveness of the UN Security Council: Representation, Coordination and Outreach, pp. 6-10, � HYPERLINK "http://www.iai.it/pdf/DocIAI/iai1014.pdf" ��http://www.iai.it/pdf/DocIAI/iai1014.pdf�


� � HYPERLINK "http://www.eu-un.europa.eu/articles/en/article_9715_en.htm" ��http://www.eu-un.europa.eu/articles/en/article_9715_en.htm�


� Misiunile Petersberg au fost stabilite prin Declaraţia de la Petersberg, adoptată de către Consiliul Ministerial al Uniunii Europei Occidentale (UEO) în iunie 1992.


Prin această declaraţie, statele membre UEO (la acea dată, era vorba despre: Belgia, Franţa, Germania, Italia, Luxemburg, Marea Britanie, Olanda, Portugalia şi Spania) s-au angajat să pună la dispoziţia atât a UEO, cât şi a NATO şi a Uniunii Europene, unităţi militare din tot spectrul forţelor armate naţionale.


Ele sunt parte integrantă a politicii europene de securitate şi de apărare. Prin Tratatul de la Amsterdam, semnat în 1997 şi intrat în vigoare în 1999, au fost încorporate în Tratatul privind Uniunea Europeană (articolul 17).


Misiunile Petersberg cuprind:


- misiuni umanitare şi de salvare;


- misiuni de menţinere a păcii;


- misiuni ale forţelor de luptă pentru gestionarea crizelor, inclusiv operaţiuni de restabilire a păcii.


� Anexa IV, par. final. Această idee a fost repetată în concluziile preşedinţiei din cadrul Consiliului European de la Nisa din decembrie 2000, anexa VI şi de Consiliul European de la Göteborg din iunie 2001, par. 47.


� Concluziile preşedinţiei par. 6 şi Anexa II


� Concluziile preşedinţiei, par. 56


� Misiunea poliţienească a UE în Bosnia, operaţiunea militară Concordia în FYROM, urmată de misiunea poliţienească Proximus şi operaţiunea militară Artemis în RD Congo


� Discursul din 12 septembrie 2000, � HYPERLINK "http://www.un.int/france/eu/speeches/debat/0912F.htm" ��http://www.un.int/france/eu/speeches/debat/0912F.htm�


� Concluziile Consiliului privind cooperarea UE-ONU în prevenirea conflictelor şi managementul crizelor, Doc. 9528/2/01 REV 2, 7 iunie 2001; Secretariatul Consiliului, Relaţiile dintre Uniunea Europeană şi ONU în managementul crizelor şi prevenirea conflictelor, Doc. 12969/01, 7 noiembrie 2001 


� Concluzii, par. 53


� Pentru diferitele scenarii privind modalităţile cooperării ONU-UE în misiunile de menţinere a păcii a se vedea Thierry Tardy, EU-UN cooperation in peacekeeping: a promising relationship in a constraint environment, articol publicat în The European Union and the United Nations. Partners in effective multilateralism, pp. 49-68,


 � HYPERLINK "http://www.iss.europa.eu/uploads/media/cp078.pdf" ��http://www.iss.europa.eu/uploads/media/cp078.pdf�


� Cooperarea UE cu ONU, Aspecte practice ale contribuţiilor UE la operaţiunile civile de management al crizelor şi activităţile întreprinse de ONU, Doc. 11022/1/03, 4 iulie 2003


� � HYPERLINK "http://www.eu-un.europa.eu/articles/en/article_2768_en.htm" ��http://www.eu-un.europa.eu/articles/en/article_2768_en.htm�


� � HYPERLINK "http://www.eupm.org" ��www.eupm.org�


� Rol recunoscut inter alia prin rezoluţiile Consiliului de Securitate 1403 (4 aprilie 2002) şi 1515 (19 noiembrie 2003)


� Un exemplu recent în acest sens în constituie Raportul Comisiei pentru afaceri externe a Parlamentului European referitor la UE ca actor global: rolul său în cadrul organizaţiilor multilaterale (2010/2298(INI)), � HYPERLINK "http://www.europarl.europa.eu/sides/getDoc.do?pubRef=-//EP//TEXT+REPORT+A7-2011-0181+0+DOC+XML+V0//RO" ��http://www.europarl.europa.eu/sides/getDoc.do?pubRef=-//EP//TEXT+REPORT+A7-2011-0181+0+DOC+XML+V0//RO�


� Katie Verlin Laatikainen, Karen E. Smith, The European Union at the United Nations. Intersecting multilateralisms, Palgrave Macmillan, 2006, pp. 115-117


� A se vedea şi Rezoluţia Parlamentului European din 23 noiembrie 2010 referitoare la cooperarea civilo-militară şi dezvoltarea unor capacităţi civilo-militare (2010/2071(INI)), disponibilă la adresa


 � HYPERLINK "http://www.europarl.europa.eu/RegData/seance_pleniere/textes_adoptes/provisoire/2010/11-23/0419/P7_TA-PROV%282010%290419_RO.pdf" ��http://www.europarl.europa.eu/RegData/seance_pleniere/textes_adoptes/provisoire/2010/11-23/0419/P7_TA-PROV%282010%290419_RO.pdf�


� � HYPERLINK "http://fpc.org.uk/fsblob/350.pdf" ��http://fpc.org.uk/fsblob/350.pdf�


� � HYPERLINK "http://www.europa-eu-un.org/articles/fr/article_1001_fr.htm" ��http://www.europa-eu-un.org/articles/fr/article_1001_fr.htm�


� � HYPERLINK "http://www.foi.se/upload/projects/Africa/UN%20EU%20AU%20Coordination%20in%20Peace%20Ops%20in%20Africa%20foir2602.pdf" ��http://www.foi.se/upload/projects/Africa/UN%20EU%20AU%20Coordination%20in%20Peace%20Ops%20in%20Africa%20foir2602.pdf�


� Dr. Constantin Moştoflei, Vasile Popa, Rolul UE în asigurarea securităţii globale, pp. 91-98 � HYPERLINK "http://cssas.unap.ro/ro/pdf_studii/rolul_eu_in_asigurarea_securitatii_globale.pdf" ��http://cssas.unap.ro/ro/pdf_studii/rolul_eu_in_asigurarea_securitatii_globale.pdf�


� police reform operation


� United Nations Assistance Mission in Afghanistan


� mission to support reform of the security sector


� United Nations Integrated Peace-Building Office in Guinea Bissau


� Ghidul privind Organizaţia Naţiunilor Unite, pp. 71-74, disponibil la adresa � HYPERLINK "http://www.diplomatie.gouv.fr/en/IMG/pdf/Guide_UN.pdf" ��http://www.diplomatie.gouv.fr/en/IMG/pdf/Guide_UN.pdf�

